作者：吴潜
词牌/韵律：沁园春

paragraphs: 笑指颓龄，循环雌甲，卦数已圆。
叹蜀公高洁，休官去岁，温公耆旧，入社今年。
底事崎岖，苍颜白发，犹拥貔貅护海堧。
君恩重，算何能报国，未许归田。
遥怜。
宛居山前。
正水涨溪肥系钓船。
纵葵榴花闹，菖蒲酒美，都成客里，争似家边。
寄语儿曹，若为翁寿，只把鸥盟更要坚。
翁还祝，愿欃枪日静，䆉稏云连。